Það voru margir sjálfboðaliðar að störfum í miðstöð Hjálparstarfs kirkjunnar í Grensáskirkju þegar kirkjan.is kom þar við í dag . Fjöldi fólks á öllum aldri var þangað kominn til að leita sér aðstoðar . Svo allt gengi nú snurðulaust fyrir sig tók fólk númer og beið rólegt uns það var kallað upp . Starfsfólk Hjálparstarfsins var á þönum enda hafði það í mörg horn að líta . Aðstoð sjálfboðaliða er af ýmsu tagi . Þrír ungir lögfræðingar sátu við borð og reyndu að greiða úr málum fólks sem leitaði til þeirra . Þeir voru líka í fyrra að störfum . Konur leiddu fólk á milli fatasláa og borða . Föt , skór og skart var valið af kostgæfni sem hentaði hverjum og einum , hvort heldur fyrir fullorðna eða börn . Við úthlutun fata er farið eftir vissum reglum . Kirkjan.is ræddi við tvo sjálfboðaliða í fataúthlutuninni . Önnur þeirra var að störfum nú öðru sinni og hin hafði verið sjálfboðaliði fyrir nokkur jól . Þær gefa vinnu sína og tíma og eru ánægðar að geta lagt fram sinn skerf við að hjálpa þeim sem minna mega sín . Þetta voru þær Anna Solotova , sem er rússnesk , og Sigrún Jónsdóttir , sem er íslensk . Anna talaði ótrúlega góða íslensku miðað við að hún er búin að vera hér á landi í fjóra mánuði . Kirkjan . is tók líka tali tvær aðrar konur og ögn yngri en þær hinir fyrri . Önnur þeirra , Mjöll Þórarinsdóttir , hafði unnið við sjálfboðavinnu hjá Hjálparstarfinu í tólf ár og sagðist finna sig vel í þessu – hún vær i sjálfstæð hvað vinnu snertir og gæti gefið þennan tíma . Hin , Þórey Inga Helgadóttir , hefur lagt sjálfboðastarfinu lið í tíu ár en hún starfar við bókhald . Hjálparstarf kirkjunnar vinnur fyrir jólin í samvinnu við Hjálpræðisherinn , mæðrastyrksnefndir og Rauða krossinn . Þessi tími er mikill álagstími að sögn starfsfólks Hjálparstarfsins . En með samstilltu átaki og skipulagi tekst að koma öllu í höfn á endanum . Störf sjálfboðaliða fyrir Hjálparstarf kirkjunnar eru ómetanleg og er fólk þar á bæ ákaflega þakklátt öllum þeim sem leggja starfinu lið með þessum hætti eða öðrum . Á næsta ári verður Hjálparstarf kirkjunnar fimmtíu ára og verður þess minnst með ýmsum hætti .